Madaniyat va san’at sohasini yanada rivojlantirish va takomillashtirishga doir chora-tadbirlar toʻgʻrisida

31.05.2017
O‘zbekiston Respublikasi Prezidentining qarori
Mustaqillik yillarida mamlakatimizda madaniyat va san’at sohasini rivojlantirish, jahon miqyosidagi ilgʻor tajribalar asosida zamonaviy madaniyat va san’at muassasalari barpo etish, ularning moddiy-texnik bazasini mustahkamlash, ijodkor ziyolilarni har tomonlama qoʻllab-quvvatlash masalalariga davlatimiz tomonidan ustuvor ahamiyat qaratib kelinmoqda. 


Aholi, xususan, yoshlarning madaniy saviyasini yuksaltirish, ularni milliy va umumbashariy madaniyatning eng yaxshi namunalaridan bahramand etish, shu asosda ma’naviy yetuk, barkamol shaxslarni tarbiyalash, yosh iste’dod egalarining qobiliyati va salohiyatini roʻyobga chiqarish borasida keng koʻlamli ishlar amalga oshirildi. 


Shu bilan birga, madaniyat va san’at sohasini boshqarishda eskicha usullar saqlanib qolayotgani, mavjud muammolarni hal etish boʻyicha kompleks yondashuvning yetishmasligi, madaniyat muassasalarining faoliyatini tashkil etish, aholiga madaniy xizmat koʻrsatishda oqsoqlikka yoʻl qoʻyilayotgani, aksariyat joylarda madaniyat va san’at maskanlarining moddiy-texnik bazasi bugungi kun talablariga javob bermasligini qayd etish zarur. Ayniqsa, soha uchun yuqori malakali kadrlar tayyorlashda mavjud talab va ehtiyojlarni hisobga olmaslik, ularni qayta tayyorlash, malakasini oshirish borasida puxta tizim yaratilmagani madaniyat sohasida yagona davlat siyosatini samarali amalga oshirish, bu yoʻnalishdagi ustuvor vazifalarni toʻliq bajarish imkonini bermayapti. 


Mamlakatimizni yangilash va modernizatsiya qilishning bugungi yangi bosqichida madaniyat va san’atning hayotimizdagi oʻrni va ahamiyatini oshirish, yosh avlodimizni milliy va umuminsoniy qadriyatlar, ona yurtga mehr va sadoqat ruhida tarbiyalash maqsadida: 


1. O‘zbekiston Respublikasida madaniyat va san’at sohasini yanada rivojlantirish va takomillashtirish boʻyicha 2017-2021-yillarga moʻljallangan chora-tadbirlar dasturi (keyingi oʻrinlarda Dastur deb ataladi) 1-ilovaga muvofiq tasdiqlansin. 


Dasturning asosiy yoʻnalishlari etib belgilangan quyidagi vazifalar ijro uchun qabul qilinsin: 


madaniyat va san’at muassasalari faoliyatini tashkil etish va samaradorligini oshirish borasidagi qonunchilikni takomillashtirish. Jumladan, muzeylar va teatrlar faoliyatini takomillashtirish hamda moddiy-texnik bazasini mustahkamlashga qaratilgan kompleks chora-tadbirlar ishlab chiqish. Moddiy madaniy meros va arxeologiya obyektlarini muhofaza qilish va ulardan samarali foydalanish mexanizmlarini yanada takomillashtirish; 


madaniyat va san’at muassasalari, teatrlar, muzeylar, badiiy jamoalar, madaniyat va aholi dam olish maskanlari, madaniyat va istirohat bogʻlari faoliyati, moddiy-texnik bazasi holatini atroflicha oʻrganish, ularni ta’mirlash va zarur jihozlar, musiqa asboblari bilan ta’minlash, samarali ijodiy faoliyat uchun qulay shart-sharoitlar yaratish. O‘zbek milliy raqs va xoreografiya san’atini yanada rivojlantirish, madaniyat va san’at rivojiga katta hissa qoʻshgan taniqli san’atkorlar, jahon miqyosidagi nufuzli koʻrik-tanlovlarda yuqori oʻrinlarni egallagan yoshlarni moddiy qoʻllab-quvvatlash; 


yoshlarni san’at maskanlariga, xususan, teatr va muzeylar, konsert tomoshalariga muntazam jalb etish, oʻzbek va jahon madaniyatining eng sara namunalaridan bahramand etish orqali ularning ma’naviy-axloqiy, estetik didi va madaniy darajasini yanada yuksaltirish. Madaniyat va istirohat bogʻlari hududida “Nuroniylar maskan”larini tashkil etib, faxriylarning madaniy dam olishlari uchun zarur sharoitlar yaratish;


“Seni kuylaymiz, zamondosh!”, “Debyut” kabi teatr san’ati koʻrik-festivallari samaradorligini oshirish orqali buyuk siymolar, zamonamiz qahramonlari obrazi, bugungi kunda yurtimizda amalga oshirilayotgan ulkan bunyodkorlik ishlarini aks ettirgan, badiiy yuksak sahna asarlarini yaratish. “Bahor nafasi” xalqaro san’at festivali, “Boysun bahori” xalqaro folklor festivali, “Yoshlik bahori” respublika yosh opera ijrochilari festivali singari tadbirlar, turli xalq sayllarini tashkil etib, ularga xorijiy sayyohlarni keng jalb etish; 


madaniyat va san’at yoʻnalishidagi ta’lim muassasalarining malakali kadrlar va mutaxassislarga boʻlgan talab va ehtiyojlarini oʻrganish, bu borada kadrlar tayyorlash, qayta tayyorlash va ularning malakasini oshirishning samarali tizimini yaratish, zamonaviy ilgʻor tajribalardan foydalanish, dunyoning mashhur musiqachilari, bastakorlari ishtirokida ijodiy uchrashuvlar, mahorat darslari tashkil etish, madaniyat va san’at yoʻnalishidagi ta’lim muassasalarini oʻquv dasturlari va notalar, oʻquv qoʻllanma va darsliklar, ilmiy-metodik adabiyotlar bilan ta’minlash; 


O‘zbekistonning yuksak madaniyati va san’atini xalqaro maydonda yanada keng targʻib etish, xalqaro koʻrik-tanlov va festivallarda mamlakatimiz vakillarining ishtirokini kuchaytirish, Samarqand shahrida oʻtkaziladigan “Sharq taronalari” xalqaro musiqa festivali nufuzini yanada oshirish, boshqa turli tadbirlarda chet ellik madaniyat va san’at namoyandalari keng qatnashishlarini ta’minlash, xalqaro ilmiy-amaliy anjumanlar tashkil etish, sohaga zamonaviy axborot-kommunikatsiya texnologiyalarini joriy etish va ulardan samarali foydalanish. 


2. O‘zbekiston Respublikasi Madaniyat vazirligi 2017-yilning 1-oktabriga qadar: 


muzeylar va teatrlar faoliyatini takomillashtirish hamda ularning moddiy-texnik bazasini mustahkamlash kompleks chora-tadbirlarini; 


yoshlarni teatr va muzeylarga, konsert-tomosha tadbirlariga tizimli ravishda jalb etish orqali ularning ma’naviy-axloqiy, estetik va madaniy darajasini yanada yuksaltirishga qaratilgan chora-tadbirlar dasturini; 


O‘zbekiston Respublikasi Investitsiyalar boʻyicha davlat qoʻmitasi va Iqtisodiyot vazirligi bilan birgalikda mamlakatimizdagi konsert-tomosha va teatr muassasalarining ijodiy xodimlari uchun grim va postijyor mahsulotlari, oyoq kiyimlar, maxsus liboslar, jumladan, balet san’ati uchun liboslar, yuksak darajada ishlangan sahna dekoratsiyalari va konstruksiyalari, parda va sahna liboslarini tayyorlashga ixtisoslashgan qoʻshma korxona tashkil etish yuzasidan takliflarini Vazirlar Mahkamasiga kiritsin. 


3. O‘zbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi Madaniyat vazirligi va Toshkent shahri hokimligi bilan birgalikda bir oy muddatda Toshkent shahri, Buxoro koʻchasi, 10-uyda joylashgan binoni “O‘zbekkonsert” davlat muassasasi tasarrufiga oʻtkazish va ushbu binoda jahon andozalariga toʻliq mos keladigan, akademik jamoalarning badiiy dasturlari namoyish etiladigan, jonli ijroga moʻljallangan zamonaviy konsert zalini barpo etish boʻyicha Vazirlar Mahkamasiga taklif kiritsin. 


4. O‘zbekiston Respublikasi Oliy va oʻrta maxsus ta’lim vazirligi va Moliya vazirligi 2018/2019 oʻquv yilidan boshlab O‘zbekiston davlat konservatoriyasida madaniyat va san’at yoʻnalishidagi oliy va oʻrta maxsus ta’lim muassasalari, shuningdek, maktabdan tashqari ta’lim muassasalari uchun malakali musiqa pedagoglarini tayyorlash, qayta tayyorlash va malakasini oshirishga ixtisoslashtirilgan fakultet tashkil etish yuzasidan zarur choralarni amalga oshirsin. 


5. Quyidagilar Dasturni amalga oshirishni moliyalashtirish manbalari etib belgilansin: 


O‘zbekiston Respublikasi Investitsiya dasturlari mablagʻlari; 


O‘zbekiston Respublikasi Davlat byudjeti mablagʻlari; 


O‘zbekiston Respublikasi Madaniyat vazirligi huzuridagi Byudjetdan tashqari Madaniyat va san’atni rivojlantirish jamgʻarmasi mablagʻlari; 


O‘zbekiston Respublikasi Moliya vazirligi huzuridagi Byudjetdan tashqari ta’lim va tibbiyot muassasalarining moddiy-texnik bazasini rivojlantirish jamgʻarmasi; 


tijorat banklarining kredit mablagʻlari; 


yuridik va jismoniy shaxslarning homiylik xayriyalari, qonun hujjatlarida taqiqlanmagan boshqa manbalar.


6. O‘zbekiston Respublikasida madaniyat va san’at sohasini yanada rivojlantirish va takomillashtirish boʻyicha 2017-2021-yillarga moʻljallangan chora-tadbirlar dasturini amalga oshirish boʻyicha Respublika komissiyasi tarkibi 2-ilovaga muvofiq tasdiqlansin. 


Respublika komissiyasi (A.Aripov): 


Qoraqalpogʻiston Respublikasi, viloyatlar, Toshkent shahri, tumanlar va shaharlarda Qoraqalpogʻiston Respublikasi Vazirlar Kengashi Raisi va tegishli hududlarning hokimlari boshchiligida Dasturni amalga oshirish boʻyicha bir hafta muddatda tegishli ishchi guruhlar tashkil etsin; 


vazirlik va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari tomonidan har bir davlat va xoʻjalik boshqaruvi organlari, viloyat, shahar, tumanlar boʻyicha Dastur asosida ikki hafta muddatda hududiy dasturlar ishlab chiqilishini ta’minlasin, ularni tasdiqlasin hamda ularda nazarda tutilgan tadbirlar oʻz vaqtida amalga oshirilishini muvofiqlashtirsin; 


Dasturda nazarda tutilgan chora-tadbirlarning bajarilishiga mas’ul boʻlgan vazirlik va idoralar, mahalliy davlat hokimiyati organlari faoliyatini tizimli asosda muvofiqlashtirib, belgilangan tadbirlarning toʻliq va sifatli bajarilishi ustidan monitoring olib borsin va nazorat qilsin. 


7. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari: 


Dasturni amalga oshirish yuzasidan ikki hafta muddatda hududiy dasturlarni ishlab chiqib, Respublika komissiyasiga tasdiqlash uchun kiritish; 


Dasturni amalga oshirish uchun zarur boʻladigan mahalliy byudjet mablagʻlarining rejalashtirilishi va toʻliq ajratilishi, homiylik xayriyalari jalb etilishini ta’minlash; 


hududlarda madaniyat sohasida faoliyat yuritayotgan yuqori malakali xodimlar, jumladan, iqtidorli yosh mutaxassislar uchun munosib turar joy sharoitlarini yaratish maqsadida hududlar markazlarida imtiyozli ipoteka kreditlari asosida koʻp qavatli xizmat uylarini qurish, shuningdek, yuqorida koʻrsatilgan toifadagi mutaxassislar uchun uy-joylar ajratish; 


madaniyat va istirohat bogʻlarida aholi, ayniqsa, bolalar va yoshlar xavfsizligini ta’minlash maqsadida mavjud attraksion va boshqa oʻyin qurilmalarining xavfsizlik qoidalariga muvofiqligini ta’minlash choralarini koʻrsin. 


8. Mazkur qarorning ijrosini nazorat qilish O‘zbekiston Respublikasining Bosh vaziri A.Aripov va O‘zbekiston Respublikasi Prezidentining Davlat maslahatchisi X.Sultonov zimmasiga yuklansin. 
O‘zbekiston Respublikasi Prezidenti                                  Sh.MIRZIYOYEV 


Toshkent shahri, 2017-yil 31-may